**Motivering af Årets kulturtidsskrift i Norden 2015**

Årets prismodtager er Hemslöjd

Overrask mig, provoker mig! Åben mine grænser, udvid min verden. Fornøj mit sind, forny mit blik på tidsskriftets muligheder. Skriv min samtid! Kravene til det excellente tidsskrift er store og næsten umulige at leve op til på en gang. Men Hemslöjd, årets vinder af Årets kulturtidsskrift i Norden 2015, lever (næsten) op til alle kravene på en meget overraskende og overbevisende måde.

Ved første øjekast er emnet smalt, men Hemslöjd er et godt eksempel på, hvad kulturtidsskriftet kan, og at relevansen af indholdet ikke nødvendigvis begrænses af en snæver faglighed, men netop kan løfte et bestemt område ind i et bredere kulturelt felt.

Hemslöjd forsvinder ikke ned i teknik eller materiale, men bruger tingene, praksis og menneskene til at stille større spørgsmål og invitere læserne ind. Spørgsmålene passer til materialet. Man ser noget af verden, noget som findes, i hver artikel. Det føles indimellem som at se tingene på ny, når man læser tidsskriftet.

Hemslöjd løfter et større tema gennem en respektfuld nærhed til materialet, tingene og håndværket – til skaberkraften. Det præsenterer problemstillinger, som starter med materialet, men udfoldes i temaer som bestandighed, frihed eller skævhedens filosofi. Der er en stor respekt for håndværket og en fin blanding af designere og helt ukendte folk, hvis selvrealisering man ellers normalt ikke har interesse for. Der er respekt for de små ting uden at sentimentalisere eller puste dem op.

Der er fin balance og variation i billede og tekst. Man kan bruge lang tid på billederne, og der er langt mellem bidrag, der ikke engagerer på den ene eller den anden måde. Det er gjort med en selvfølge, som smitter af på læserne. Redaktionen kæmper ikke en kamp for at oversætte eller promovere, men løfter værdier frem, som vi let glemmer i vor tid, uden at redaktionen selv siger det direkte.

Stoffets placeres ofte på overraskende måder, ofte i et internationalt perspektiv – i en fleksibel position midt mellem håndværket og kunsten med åbninger mod både tradition og forandringer. Udseendemæssigt placerer tidsskriftet sig mellem håndværket og kunsten. Hemslöjd viser en overraskende evne til at forme og variere sit emne. Det ideologiske islæt er afdæmpet, men det bærende er en høj værdsætning af det, mennesket kan tilvejebringe med sine egne hænder og kundskaber om ofte anderledes materialer og metoder med ofte ganske frie og kreative resultater til følge.

Hemslöjd er redaktionelt arbejde af fineste kvalitet. Det tilfredsstiller æstetisk og udvider verden og tidsskriftets muligheder, og det formår at skrive sin samtid fra et overraskende perspektiv.

Immi Lundin (S)  
Frode Molven (N)

Andreas Harbsmeier (DK)